text: Vi vil have vores tarme renset efter julen 
  04 januar 2011 kl. 11.30
  Tarmskylningsfirma i Varde har succes. Folk vil have renset ud ovenpå den fede julemad. En overlæge advarer og kalder det 'livsfarligt'.
  Mange danskere booker en tid netop i januar for at få renset og givet tarmen en make-over, og det får tarmskylningsklinikker landet over til at melde om højsæson oven på en kalorietunge december, skriver Nyhedsbureauet Newspaq.
  - Vi oplever en markant stigning af kunder og har 50 procent flere tarmskylninger her i januar, siger Helle Kærskov fra Colonic i Varde, som er autoriseret tarmskyller.
  
  Gammel afføring 
  Hun tager 800 kroner for at pumpe op til 20 liter vand op i folks endetarme. 
  - Der kan sidde fra fire til ti kilo gammel afføring i tarmen. Jeg kan se, at der kommer mere afføring ud efter julen, siger hun.
  
  Hul i hovedet 
  Den stigende popularitet får de røde advarselslamper til at blinke hos en overlæge. 
  - Det er hul i hovedet og kan være direkte livsfarligt. Det er fuldstændig totalt misforstået og har ingen som helst effekt. Det er dokumenteret risikabelt, siger overlæge, dr. med., Steffen Bülow fra gastroenheden på Hvidovre Hospital.
  